  Анжелика Тихонова корреспондент Йӧвылэсултон дыръя пылатскон понна нырысетӥ люкмесэз усьтыны кутскизы Иж тыметын, со кар пляж палан луоз. Ужъёсты Россиысь МЧС-лэн Удмурт Элькунъя Валтӥсь управлениез ортчытэ. Удысэтын ужасьёслэн верамзыя, кылем арын йӧлэн зӧкталаез 30–35 сантиметр вал, туэ — 50–55 сантиметр. Соин сэрен люкмесэз вандон ласянь куд-огшуг-секытъёс вань, ужъёс калленгес мыно. Йӧлэн зӧкталаез бадӟым ке но, Йӧвылэсултонэ пылатскыны мылкыд карисьёсты люкмес доры ӧжытэн-ӧжытэн лэзьялозы. Со одӥг интые трос калык люкаськемез алыны но кышкыттэмлыкез радъяны юрттоз. Сяме пыремъя, карысь пыласькон интыын  МЧС-ын, полициын ужасьёс но эмъясьёс югдурез чаклалозы. Отын ик шуныт палаткаос лэсьтэмын луозы. Йӧвылэсултон нуналэ люкмесын пылатскыны 3–3 но ӝыны сюрс адями вуоз шуыса чаклало. Тодады вайытом, праздник нуналлы Иж тымет вылын кык люкмес усьтэмын луоз — огез кар пляж палан, мукетыз — «Югдон» турбаза дорын. Йӧвылэсултон дыръя пылатскон понна нырысетӥ люкмесэз усьтыны кутскизы Иж тымет вылын Тегъёс: Мерлык Ижкар МЧС Удмуртия праздник вӧсьлык  